**SKRIVNOST BOŽIČA V GREGORJANSKEM KORALU**

**Božični koncert zbora sv. Nikolaja Litija**

**Puer natus est/Dete nam je rojeno**

**Dirigenta: Tone Potočnik in Helena Fojkar Zupančič**

**Stična: 10.1. 2016 ob 18.00 v svetoletni baziliki Žalostne Matere Božje**

**Svetoletna bazilika Žalostne Matere Božje v Stični v letu 2016 praznuje 860-letnico posvetitve in 60-letnico razglasitve za baziliko.**

**Cistercijanski samostan praznuje 880-letnico.**

**S koncertom se vključujemo v začetek prazničnega leta bazilike in opatije.**

**Za koncert vstopnic ne bo, vljudno pa vas vabimo, da nas podprete s svojim prostovoljnim darom. Hvala!**

Gregorjanski koral je začetek in temelj vsej glasbi zahodno evropske civilizacije. Je prva zapisana glasbena oblika nasploh. Gregorjanski koral je glasba, ki se moli in molitev, ki se poje…Iz tišine se rodi in v tišino se povrne… *(Tone Potočnik).*Duša korala je gasba, besedilo pa je njen obraz, telo in srce *(Ivan Florjanc).*

Čeprav je koral v manjšem obsegu tudi del bogoslužja, je na slovenskih in evropskih tleh živ le še po redkih opatijah. Zaradi svoje glasbeno zgodovinske vrednosti in religiozne sporočilnosti pa se nam je zdelo pomembno poglobiti se vanj in ga predstaviti čim širšemu krogu poslušalcev.

Zbor bo gregorjanske korale pel v izvirni obliki, pa tudi v različnih historičnih in improvizacijskih praksah. Med drugim bo izvedel Iube Domne, triglasni glasbeni koralni obrazec iz [Kranja](https://sl.wikipedia.org/wiki/Kranj) (skladba iz božičnega ciklusa, nastala konec 15. stoletja), ki  je edini znani primer srednjeveškega večglasja na slovenskem.

Prav tako bo izvedel štiri nova zborovska dela, ki temeljijo na gregorjanskem koralu in so bila skomponirana po naročilu Zbora sv. Nikolaja posebej za to priložnost.  Skomponirali so jih slovenski skladatelji, ki pomembno sooblikujejo slovenski in evropski glasbeni prostor predvsem s svojim sakralnim opusom: Ambrož Čopi in Damijan Močnik, v zadnjem času pa vedno bolj tudi Andrej Makor in Črt Sojar Voglar.

Koncert je zamišljen kot glasbena meditacija, podkrepljena s poglobljenimi besedilnimi vložki v interpretaciji Pavleta Ravnohriba in kot tak bo močno duhovno sporočilen. Med posameznimi skladbami ne bo aplavzov, skladbe bodo prostorsko in scensko ambientirane.

Skratka, dogodek bo zelo lep za uho, oko in za dušo.

Zbor je k sodelovanju povabil tudi največjega mojstra korala pri nas, gospoda Toneta Potočnika, docenta na oddelku za cerkveno glasbo na  Akademiji za glasbo v Ljubljani, ki bo izvirne korale na koncertu tudi sam dirigiral.

**Božični koncerti zbora sv. Nikolaja:**

Pragersko: nedelja, 20.12. 2015 ob 18.00, cerkev Marijinega brezmadežnega srca

Litija; petek, 25.12. 2015 ob 17.00 in 19.30, cerkev sv. Nikolaja

Gornji Grad: nedelja, 3.1. 2016 ob 18.00 v cerkvi sv. Mohorja in Fortunata (dobrodelni koncert za gornje grajške zvonove (podrobnosti o prodaji vstopnic so spodaj)

Stična: 10.1. 2016 ob 18.00 v baziliki Žalostne Matere Božje